‘Plaas Eskom ook in sakeredding’ | Maroela Media
‘Plaas Eskom ook in sakeredding’
(Argieffoto: Mazhar Zandsalimi/Unsplash)
Die vakverbond Fedusa sê hy verwerp die voorstel om miljarde rande van Eskom se skuld aan die Openbare Beleggingskorporasie (OBK) oor te dra en vra nou dat die sukkelde kragvoorsiener eerder in sakeredding geplaas moet word.
Dít volg nadat Cosatu onlangs ŉ plan voorgestel het om Eskom uit sy finansiële verknorsing te help. Dié plan behels dat die OBK R245 miljard van Eskom se skuld moet oorneem. Dit beteken dat werkers in die staatsdiens se pensioen as reddingsboei vir Eskom aangebied moet word.
Fedusa het Maandag gesê sy leierskap het vergader oor die huidige krisis waarin Eskom en ander ondernemings in staatsbesit tans verkeer. Daar is op dié vergadering ooreengekom dat voorstelle om Eskom uit sy verknorsing te probeer red nie “ten koste van die werkers” kan wees nie.
“Fedusa kan nie die idee ondersteun dat daar voortdurend geld in ŉ swart gat gegooi word nie aangesien die onvolhoubare skuldvlakke by Eskom die entiteit tegnies insolvent gemaak het. Fedusa verwerp die voorstel,” sê die vakverbond.
Volgens Fedusa het die pensioenfonds vir staatsamptenare, wie se geld deur die OBK bestuur word, reeds ongeveer R85 miljard in Eskom ingestoot.
Fedusa stel voor dat die regering effekte uitreik om geld in te samel om Eskom se skuldlas te verlig.
“ŉ Voorvereiste vir dié aanbeveling is egter die fundamentele herstrukturering van die kragvoorsiener se sakemodel insluitend sakeredding om dit volhoubaar te maak. Fedusa herhaal voorts sy beroep dat Eskom in sakeredding geplaas word om te verseker dat daar behoorlik omgeswaai kan word, soos die proses wat die Suid-Afrikaanse Lugdiens tans ondergaan.”
Cosatu Eskom Fedusa OBK
EFF beplan om banke, Investec en Rupert te ontwrig
Sakeredding is die enigste uitweg aangesien die staat nie van die 16000 oortollige werkers wil ontslae raak nie. Ek wonder ook hoeveel werkers is bevoeg om hulle werk te doen.
Sakeredding mag werk omrede die swart gat waar die geld heen verdwyn.
Hoe lekker lag ek nou in my mou vir die “swart gat” aanhaling.
Die oplossing is nie meer geld nie, maar minder mors, kleiner salarisse, minder bonusse, minder tenderpreneurs, minder sous op die soustrein, minder politiek, minder gratis elektrisiteit, minder parasiete minder Guptas, meer vaardigheid, meer kennis, meer ervaring. Dis so maklik – wat sukkel julle so?
laat die unies hulle biljoene rande ‘n bietjie in ESKOM instort aangesien hulle so agter hulle werkers kyk.
As die pensoenfonds se geld ingaan sal dit soos Tranet wees en die staatsamptenare sal op die ou einde r20 per maand pensioen kry.
Kom Cosato wys wat in jou steek en skenk van jou biljoene.